আইপিএল-এ সবথেকে খারাপতম মরশুম এবারই কাটাচ্ছে রয়্যাল চ্যালেঞ্জার্স ব্যাঙ্গালোর। সোমবার মুম্বই ইন্ডিয়ান্সের কাছে হারের পর প্লে অফের দৌড় থেকে ছিটকে গিয়েছে বিরাট কোহলির ব্যাঙ্গালোর। দলের খারাপ পারফরম্যান্সের আবহেই শুরু এবার তারকা ক্রিকেটারদের মন কষাকষি।
ম্যাচের আগে অবশ্য সামান্য হলেও প্লে অফের ওঠার সুযোগ ছিল আরসিবির। সমীকরণ অনুযায়ী, বাকি ম্যাচের সবকটিতে জেতার পাশাপাশি অন্যান্য দলের খেলার উপরেও নির্ভর করত আরসিবির প্লে অফে ওঠার ভাগ্য। তবে মুম্বইয়ের বিরুদ্ধে হারের পরেই সেই সুযোগ হাতছাড়া হয় কোহলি অ্যান্ড কোংয়ের। যদিও মুম্বইয়ের বিরুদ্ধে জিতলেও প্লে অফে ওঠা মোটেও সম্ভব হত না। কারণ, সোমবারেই অন্য ম্যাচে গুজরাত লায়ন্সকে হারিয়ে চতুর্থতম দল হিসেবে প্লে অফে ওঠা নিশ্চিত করেছে পুণে সুপারজায়ান্ট।

ছবি : ফেসবুক
এহেন গুরুত্বপূর্ণ মুম্বই ইন্ডিয়ান্স ম্যাচেই খটাখটি বেঁধে গেল আরসিবির দুই মহাতারকা বিরাট কোহলি ও এবি ডিভিলিয়ার্সের। জয়ের জন্য শেষ তিন ওভারে মুম্বইয়ের প্রয়োজন ছিল ৩০ রান। ১৮তম ওভারে কোহলি বল করতে এনেছিলেন পেসার অনিকেত চৌধুরিকে। যাঁকে এবার নিলামে বিরাট কোহলির পরামর্শেই ২ কোটি টাকা দিয়ে কিনে নিয়েছিল আরসিবি ম্যানেজমেন্ট। ক্রিজের অপর প্রান্তে সেই সময় ব্যাট করছিলেন রোহিত শর্মা ও হার্দিক পাণ্ড্য।
ওভারের প্রথম পাঁচ বলে রোহিতদের কার্যত ‘খাপ’ খুলতে দেননি রাজস্থানের পেসার অনিকেত। প্রথম পাঁচ বলে তিনি খরচ করেছিলেন মাত্র ছ’রান। ওভারের শেষ বল করার আগে তিনি আবার পরামর্শ নিতে ছুটে গিয়েছিলেন এবি ডিভিলিয়ার্সের কাছে। ডিভিলিয়ার্সের পরামর্শ অনুযায়ী বল করেই হার্দিক পাণ্ড্যর কাছে শেষ বলে ওভার বাউন্ডারি হজম করে বসেন। এবি ডিভিলিয়ার্সের এমন নিষ্ফলা পরামর্শই মনোঃপুত হয়নি বিরাট কোহলির।
এই ঘটনা খোলসা করেন অনিকেত চৌধুরি নিজেই। তিনি সাংবাদিক সম্মেলনে আইপিএল ওয়েবসাইটকে বলেন, ‘হার্দিককে শেষ বল স্লোয়ার করব কিনা, তা নিয়ে দ্বিধায় ছিলাম। কারণ এই বলের উপরেই ম্যাচের ভাগ্য নির্ভর করছে। তাই আমি এবি-র কাছে গিয়ে ওর পরামর্শ চেয়েছিলাম। এবি আমাকে বলে, হয়তো হার্দিক স্লোয়ার বলের প্রত্যাশায় রয়েছে। তাই গতির উপরেই জোর দেওয়া উচিত আমার।’
এর পরেই অনিকেত বলেন, ‘এবির মতো বিশ্বমাণের একজন ক্রিকেটার যখন কোনও পরামর্শ দেয়, তাঁর বিরুদ্ধে যাওয়া ভীষণ মুশকিল। তাই আমি ভেবেছিলাম এবি ঠিক কথাই বলেছিলেন। তবে বিরাট আমার বলে মোটেই সন্তুষ্ট হয়নি। ওর ভাবনা ছিল আমি যেন ফুল লেংথে স্লো বল করি।’